Toshkentda odam savdosi bilan bog‘liq jinoyatlar 65 foizga kamaydi

Toshkentda odam savdosi bilan bog‘liq jinoyatlar soni bir yil ichida 65 foiz — 2017-yilgi 49 tadan 2018-yilda 17 taga kamaydi. Bu haqda Toshkent shahri IIBB matbuot xizmati xabar berdi, deb yozadi “Gazeta.uz”.

IIBB rahbari Rustam Jo‘rayevning ta’kidlashicha, jinoyatchilarning qurbonlari aksariyat hollarda ayollar va voyaga yetmaganlar bo‘lishini hisobga olgan holda mahalla va o‘quv muassasalari, korxona va tashkilotlarda jinoyatning ushbu turi oldini olish bo‘yicha ishlar kuchaytirilgan.
Bundan tashqari, tushuntirish va targ‘ibot ishlari natijasida avval xorijga chiqqan 39 614 kishi uyiga qaytgan. Ularning barchasi tibbiy ko‘rikdan o‘tkazilgan, shundan so‘ng 1 308 kishi shifoxonaga yotqizilgan, ularga tibbiy yordam ko‘rsatilgan.
Toshkent shahri Bandlik bosh boshqarmasining ma’lum qilishicha, 39 614 kishidan 6 302 nafari ishga joylashtirilgan, 4 532 nafar voyaga yetmaganlar esa endilikda ta’lim olish imkoniyatiga ega bo‘lgan.